## Rješenje kojim se trgovačkom društvu Plodine d.d., Rijeka, odobrava prospekt o izdavanju obveznica javnom ponudom

### NN 7/2008 (14.1.2008.), Rješenje kojim se trgovačkom društvu Plodine d.d., Rijeka, odobrava prospekt o izdavanju obveznica javnom ponudom

# HRVATSKA AGENCIJA ZA NADZOR FINANCIJSKIH USLUGA

**159**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 22. stavak 4. Zakona o tržištu vrijednosnih papira (»Narodne novine« broj
84/02 i 138/06), te članka 215. Zakona o općem upravnom postupku (»Narodne
novine« broj 53/91 i 103/96 – Odluka Ustavnog suda Republike Hrvatske, broj Us-248/94),
Uprava Hrvatske agencije za nadzor financijskih usluga, temeljem Zahtjeva
društva Plodine d.d., Rijeka, Ružićeva 29, za odobrenje prospekta o izdavanju
obveznica javnom ponudom i odobrenje objavljivanja podataka prilikom uvrštenja
obveznica Plodine d.d., Rijeka, Ružićeva 29, u prvu kotaciju Zagrebačke burze,
na sjednici održanoj 4. siječnja 2008. godine, donijela je

## RJEŠENJE

### O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Trgovačkom društvu Plodine d.d., Rijeka, Ružićeva 29, odobrava se prospekt o
izdavanju obveznica, javnom ponudom, u nematerijaliziranom obliku, na ime, u
ukupnom iznosu od HRK 100.000.000,00, u denominaciji od HRK 1, dospijeća 2013.
godine.
2. O zahtjevu društva Plodine d.d., Rijeka, Ružićeva 29, za odobrenje
objavljivanja podataka prilikom uvrštenja obveznica u prvu kotaciju Zagrebačke
burze, odlučit će se nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo PLODINE d.d., Rijeka, Ružićeva 29, (dalje u tekstu:
Izdavatelj), podnijelo je Hrvatskoj agenciji za nadzor financijskih usluga
(dalje u tekstu: Agencija), dana 28. rujna 2007. godine, Zahtjev za odobrenje
prospekta o izdavanju obveznica javnom ponudom i odobrenje objavljivanja
podataka prilikom uvrštenja obveznica Izdavatelja u prvu kotaciju Zagrebačke
burze, te dokumentaciju, sukladno Zakonu o tržištu vrijednosnih papira (dalje u
tekstu: Zakon) i Pravilniku o sadržaju zahtjeva i prilozima za odobrenje
prospekta i skraćenom prospektu (»Narodne novine« broj 118/03, dalje u tekstu:
Pravilnik), a 21. prosinca 2007. godine, posljednju izmjenu i dopunu prospekta i
dokumentacije.
II. Sukladno odluci Uprave Izdavatelja o izdavanju obveznica Plodine d.d., od
18. rujna 2007. godine, koja je izmijenjena Odlukom Uprave Izdavatelja od 27.
studenog 2007. godine, za koju je suglasnost dao Nadzorni odbor izdavatelja
Odlukom od 26. rujna 2007. godine, koja je izmijenjena Odlukom Nadzornog odbora
Izdavatelja od 26. studenog 2007. godine, Izdavatelj izdaje obveznice javnom
ponudom u nematerijaliziranom obliku, na ime, u ukupnom iznosu od 100.000.000,00
kuna, u denominaciji od HRK 1, dospijeća 2013. godine.
Prinos izdanja obveznica utvrdit će se na temelju interpoliranog kupovnog
prinosa kunskih obveznica Ministarstva financija Republike Hrvatske, 5-godišnje
ročnosti, uvećanog za premiju rizika instrumenta Izdavatelja koja će odražavati
kreditni rizik Izdavatelja, te trenutnu situaciju na tržištu kapitala. Cijena
izdanja utvrdit će se na temelju prinosa. Kamatna stopa je fiksna godišnja
kamatna stopa.
Agent izdanja je Privredna banka Zagreb d.d., Račkoga 6, Zagreb.
Razdoblje upisa obveznica trajat će pet radnih dana od dana otvaranja razdoblja
upisa, koji će biti utvrđen i objavljen u javnom pozivu na upis obveznica u
dnevnim novinama. Početak razdoblja upisa bit će najkasnije u roku od dvadeset
pet dana od dana objave javnog poziva na upis obveznica. Sukladno odredbi članka
24. stavak 1. Zakona, izdavatelj je obvezan javni poziv na upis obveznica i
prospekt objaviti u roku od 30 dana od dana dostave rješenja Agencije kojim se
odobrava izdavanje obveznica javnom ponudom. Uplata će trajati 1 radni dan
počevši od 2. radnog dana nakon zatvaranja razdoblja upisa. Datum i vrijeme
razdoblja uplate bit će naznačeni u javnom pozivu na upis.
Investitori fizičke osobe će u razdoblju upisa deponirati, u svrhu primarne
emisije, iznos potrebnih sredstava za kupnju nominalnog iznosa obveznica na
račun agenta izdanja. Sredstva na ime upisa obveznica od strane fizičkih osoba
agent izdanja uplatit će na dan uplate na račun Izdavatelja, a prema nalozima
koje su fizičke osobe agentu izdanja dale potpisom upisnice. Razliku između
deponiranog iznosa sredstava i konačnog iznosa uplate, bit će bez odgode vraćena
investitorima, a najkasnije u roku od 2 radna dana nakon datuma izdanja.
Investitori pravne osobe će obveznice uplaćivati na dan uplate sukladno
instrukciji koju im je dostavio agent izdanja. Dan uplate je ujedno datum
izdanja obveznica.
Predmetno izdanje obveznica smatrat će se uspješnim ukoliko u utvrđenom roku za
upis i uplatu obveznica bude upisano i uplaćeno minimalno 75% cjelokupnog
predmetnog izdanja obveznica.
U slučaju neuspjelog izdanja, Izdavatelj će u roku od 7 (sedam) dana od isteka
roka za uplatu obveznica vratiti uplaćena sredstva na račun uplatitelja.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju obveznica javnom ponudom, priloženi svi prilozi propisani
Zakonom i Pravilnikom te da podneseni prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, s određenom dokumentacijom u prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja obveznica javnom ponudom temeljem
odobrenog prospekta, podaci koje je Izdavatelj obvezan objaviti prilikom
uvrštenja svojih obveznica u prvu kotaciju burze, biti različiti od podataka
sadržanih u odobrenom prospektu o izdanju obveznica javnom ponudom, Agencija će
o zahtjevu Izdavatelja za objavljivanje podataka prilikom uvrštenja obveznica u
prvu kotaciju Zagrebačke burze, odlučiti nakon što Izdavatelj Agenciji u roku od
7 (sedam) dana od isteka roka za uplatu obveznica dostavi obavijest o broju i
postotku upisanih i uplaćenih obveznica, osobama koje su upisale i uplatile
obveznice te obavijest o datumu uključenja predmetnih obveznica u depozitorij
Središnje depozitarne agencije d.d., Zagreb, Heinzelova 62/a, kao i podatke koje
je prilikom uvrštenja obvezan objaviti sukladno odredbi članka 96. stavak 1.
Zakona.
Slijedom navedenog, riješeno je kao u točki 2. izreke.
IV/ Izdavatelj je, sukladno odredbama Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06 i 11/07), uplatio odgovarajuće naknade i
administrativne pristojbe.
V/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/30
Urbroj: 326-111/08-8
Zagreb, 4. siječnja 2008.

Zamjenik predsjednika Uprave
**Ivo Šulenta**, v. r.

Rješenje, NN 7/2008-159
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)